text: 19-årig røver på fri fod et kvarter
  01 august 2017 kl. 13.58
  En 19-årig mand fra Aabenraa truede sig til kontanter i kiosk i Sønderborg. Politiet fangede ham kort efter.
  Et kvarters tid. Det er ikke tid nok til at komme fra Sønderborg til Aabenraa. Men det var derimod den tid, en 19-årig mand fra Aabenraa fik lov at være på fri fod efter røveri mod en kiosk.
  Kort før kl. 13. tirsdag eftermiddag havde han maskeret sig og gik ind i Petit kiosken i Jernbanegade i Sønderborg for at true sig til et mindre kontant beløb, hvorefter han løb fra kiosken.
   
  Syd- og Sønderjyllands Politis første patrulje på stedet fik hurtigt sendt et signalement af manden ud. Et kvarter efter spottede en anden patrulje en mand, der passede på signalementet. Han blev anholdt og sigtet for røveriet.
  